མོ་ཞལ་གཅིག་ཕྱག་གཉིས་ཀྱིས་གཡས་པས་གྲི་གུག་ནམ་མཁའ་ལ་འཕྱར་བ༑ གཡོན་ཐོད་ཁྲག་གཙོ་བོ་ལ་སྟོབ་པ། ཁྲོ་མོའི་ཆ་ལུགས་ཅན། ལྔ་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་དཔྲལ་བར་ཨོཾ། མགྲིན་པར་ཨཱཿ ཐུགས་ཁར་ཧཱུཾ་བསམ། ཧཱུཾ་ལས་འོད་ཟེར་འཕྲོས་པས། ཏེ་སི་སིལ་བའི་ཚལ། པོ་ཏ་ལ་ཧ་ཧ་རྒོད་པའི་དུར་ཁྲོད་ནས་ཡེ་ཤེས་སེམས་དཔའ་སྤྱན་དྲངས་པར་མོས་ལ། སྔོན་ཚེ་རྡོ་རྗེ་འཆང་གི་སྤྱན་སྔ་རུ། །གཏུམ་པོ་ཁྱོད་ཀྱིས་ཇི་ལྟར་ཁས་བླངས་བཞིན༑༑འཕྲིན་ལས་རྣམ་བཞིའི་ལས་ལ་སྤྱན་འདྲེན་ན། །སངས་རྒྱས་བསྟན་པ་བསྲུང་ཕྱིར་གཤེགས་སུ་གསོལ། ཨོཾ་མ་ཧཱ་ཀཱ་ལ་ཀཱ་ལ་བི་ཀཱ་ལ་ར་ཏྲི་ཏ་ཌོཾ་བྷི་ནི། ཙཎྜ་ལི་རཱ་ཀྵ་སཱི་སིཾ་ག་ལི་དེ་ཝཱ་ས་པ་རི་ཝཱ་ར་ཨེཧྱེ་ཧིས་སྤྱན་དྲངས། ཛཿཧཱུཾ་བཾ་ཧོཿས་གཉིས་སུ་མེད་པར་བསྟིམ། པདྨ་ཀ་མ་ལ་སྟཾ་གྱིས་གདན་དབུལ། ས་པ་རི་ཝཱ་རིའི་རྗེས་སུ་གྲྀཧྞ་དཾ་ཨརྒྷཾ་སོགས་པས་མཆོད། རྡོ་རྗེ་རྩེ་ལྔ་པའི་ཕྱག་རྒྱ་སྤྱི་བོར་བཞག་པར་མོས་ལ། ཨོཾ་མ་ཧཱ་ཀཱ་ལ་ཀཱ་ལ་བི་ཀཱ་ལ་ར་ཏྲི་ཏ་ཧཱུྃ་ཕཊ་སྭཱཧཱ་ཌོ་མི་ནི་ཙཎྜ་ལི་རཱ་ཀྵ་སི་སིཾ་ག་ལི་དེ་ཝི། ས་མ་ཡེ་སྨ་ར་ཡེ་ནས་ཕྲིན་ལས་གཞོལ་བའི་བར་དང་། ན་མཿསརྦ་ཏ་ཐ་ག་ཏེ་ལ་སོགས་པ་བཏགས་ལ་སྔར་བཞིན་གཏོར་མ་འབུལ། ཨརྒྷཾ་ལ་སོགས་པས་མཆོད། དེ་ཝཱི་རྗེས་སུ་ཨོཾ་ཨཱཿཧཱུྃ་བཏགས་ལ་ཕུད་ཀྱི་མཆོད། དཔལ་ལྡན་དབང་ལྡན་སྲིད་གསུམ་དབང་སྒྱུར་ཞིང་། །མཆེ་བ་གཙིགས་ཤིང་མཆུ་འཕྱང་ཤུགས་ཆེ་བ། །སྒྲ་སྒྲོགས་དྲིལ་བུ་ཕྲེང་བས་བརྒྱན་པ་ཡིས། །གཞོན་ནུའི་ལུས་ཅན་བགེགས་འཇོམས་ཁྱོད་ལ་འདུད། །དུ་མའི་མིང་ཅན་དྲག་པོའི་ཕྲེང་བ་ཅན། །ཉི་ཟླ་འབར་བའི་མིག་གིས་བདུད་འཇོམས་ཤིང་། །བརྐྱང་བསྐུམ་གློག་སྟོང་འགྱུ་བའི་ཁྲོ་གཉེར་ཅན། །མདུང་ཐུང་གྲི་གུག་བུམ་ཐོད་འཛིན་ལ་བསྟོད། འཇིགས་བྱེད་མྱུར་འགྲོ་ཚང་སྐུད་མི་མགོ་ཡ། །འཕྲེང་བ་འཛིན་ཅིང་ས་གསུམ་སྐྲག་བྱེད་པ།། ཀྵིཾ་ཀྵིཾ་སྒྲ་སྒྲོགས་སྲིན་པོའི་གཟུགས་འཛིན་པ། །དུས་མཐའི་མེ་ལྟར་འབར་བ་ཁྱོད་ལ་བསྟོད། །དཔལ་ལྡན་གྲུ་འཛིན་ཆེན་པོ་ནི། ཁྱོད་བཞུགས་ཏི་སིའི་གངས་རི་ལ།། གདོང་བཞི་ལྡན་ཁྱོད་ཞིང་སྐྱོང་མཛད། །ཀུན་སྲུང་ཁྱོད་ལ་བསྟོད་པར་བྱ། །ཧ་ཧའི་གད་རྒྱངས་འབྲུག་སྒྲ་སྒྲོགས། །ཧཱུྃ་ཧཱུྃ་སྒྲོགས་པའི་དཔལ་ཁྱོད་ཀྱིས། །སྲིད་གསུམ་གནས་པའི་བགེགས་རྣམས་ཀུན། །སྐྲག་མཛད་ཁྱོད་ལ་བསྟོད་པར་བྱ། །རྫོགས་པའི་སངས་རྒྱས་སྤྱན་སྔ་རུ། །དམ་བཅས་དོན་འདི་ད་ལྟ་འདིར། །བསྒྲུབ་ལ་ཐོགས་པ་མེད་འགྱུར་བའི། །དམ་ཚིག་ལྡན་ཁྱོད་བསྟོད་པར་བྱ། །ཤ་ཆེན་ཟན་དང་མེ་ཏོག་སྤོས། །ཆང་ཕུད་ཤ་ཁྲག་ལ་དགའ་བ། ཁྱོད་ནི་བྱང་ན་རབ་བཞུགས་ཤིང་༑ ༑ཕྱོགས་བཅུའི་དབང་ཕྱུག་ཁྱོད་ལ་བསྟོད། །གཡུང་མོ་གཏུམ་མོ་སྲིན་མོ་དང་༑ ༑སེང་ག་ལ་གནས་རྣལ་འབྱོར་མ། །དམར་དང་ལྗང་ནག་ཁྲོས་པའི་ཞལ།། གྲི་གུག་ཐོད་འཛིན་བསྟོད་པར་བྱ། ཁྱོད་ཀྱིས་རང་ཕྱོགས་ལེགས་བསྲུང་ཤིང་།། གཞན་ཕྱོགས་རྣམ་པར་སུན་བྱྀན་པ། །དོན་གཉིས་གྲུབ་པའི་ཡབ་ཡུམ་ལ། །བདག་གིས་རྟག་ཏུ་བསྟོད་པར་བྱ། །དེ་ལྟར་བསྟོད་པས་རབ་བསྔགས་པས། །བདག་ཅག་འཁོར་བཅས་བསྲུང་བ་དང་། །འདོད་པ་ཐམས་ཅད་སྒྲུབ་པ་དང་། །བགེགས་རྣམས་མ་ལུས་མེད་པར་མཛོད། ཁྱེད་ཀྱི་སྒྲུབ་པའི་ལས་བྱ་ཞིང་། །རྗེས་སུ་སྒྲུབས་ན་བརྩེ་བ་དང་། །ཡོངས་སུ་བསྟེན་ན་གྱེས་པ་དང་། །སུན་འབྱིན་རྣམ་པར་གཞོམ་པར་མཛོད། །ཀློག་པ་རྣམས་ནི་རྒྱས་པ་དང་། ཁ་དོན་ཕུན་གསུམ་ཚོགས་པ་དང་། །བསྒྲུབ་པ་དྲྀ་མ་མེད་པ་ཡི། །བསྟན་པ་དག་ཀྱང་དར་བར་མཛོད༑༑མདོར་ན་གང་དང་གང་བཅོལ་བ། །དེ་དང་དེའི་ལས་རྣམས་ལ། །བཏང་སྙོམས་གཡེལ་བ་མ་མཛད་པར། །བདག་ལ་རྗེས་སུ་བརྩེ་བར་མཛོད། །ཅེས་པས་བསྟོད། དེ་ནས་གཏོར་མ་ལྔ་པ། །ཨོཾ་ཨཱཿཧཱུྃ་ཧོཿས་སྔར་ལྟར་བྱིན་གྱིས་བརླབ༑ འབར་བའི་ཕྱག་རྒྱ་དཔྲལ་བར་བཅས་ལ་ཨོཾ་བཛྲ་ཨཱ་ར་ལི་ཧོ་ཛཿཧཱུྃ་བཾ་ཧོཿབཛྲ་ཌཱ་ཀི་ནཱི་ས་མ་ཡ་སྟཾ་ཏྲྀ་ཤྱ་ཧོས་སྤྱན་དྲངས། སྔར་བཞིན་ཕྱག་རྒྱ་བཅས་ལ། ཨོཾ་ཁ་ཁ་ཁཱ་ཧི་ཁཱ་ཧི། སརྦ་ཡཀྵ་རཀྵ་ས་བྷུ་ཏ་པྲེ་ཏ་པི་ཤཱ་ཙི་ཨུདྨནྡ་ཨ་པསྨ་ར་ཌཱ་ཀི་ནྱཱ་ད་ཡ། ཨི་དཾ་བ་ལིན་གྲྀཧྣ་ཏུ་ས་མ་ཡ་རཀྵནྟུ་མ་མ་སརྦ་སིདྡྷིཾ་མེ་པྲ་ཡཙྪནྟུ། ཡ་ཐཻ་བཾ༑ ཡ་ཐཻ་ཥྟཾ། བྷུནྫ་ཐཱ། ཛི་གྷ་ཐ། པི་ཝ་ཐཱ། མཱ་ཏི་ཀྲ་མ་ཐཱ། མ་མ་སརྦ་ཀརྟ་ཡ། སད་སུ་ཁཾ་བི་ཤུངྔྷེ་སྭཱཧཱ། ཡི་ཀ་བྷ་ཝནྟུ་ཧཱུྃ་ཧཱུྃ་ཧཱུྃ་ཕཊ་ཕཊ་ཕཊ་སྭཱཧཱ། གསུམ་གྱིས་གཏོར་མ་དབུལ། མཆོད་པས་མཆོད་ལ། སངས་རྒྱས་མཁའ་འགྲོ་ནས་སེམས་ཅན་གྱི་དོན་ལ་བཞུགས་པ་རྣམས་ཀྱི་ཞལ་དུ་ཨོཾ་ཨཱཿཧཱུྃ་གིས་ནང་མཆོད་གཏོར་ལ། བསྟན་པ་དར་ཞིང་འཇིག་རྟེན་དུ་དགེ་ལེགས་རྒྱ་ཆེན་པོ་འབྱུང་བ་བདག་ཅག་དཔོན་སློབ་རྣམས་ཀྱི་བསམ་སྦྱོར་ཆོས་མཐུན་ཡིད་བཞིན་དུ་འགྲུབ་པའི་ཕྲིན་ལས་མཛད་དུ་གསོལ། ཞེས་བརྗོད། དེ་ནས་གཏོར་མ་དྲུག་པ་ཨོཾ་ཨཱཿཧཱུྃ་གིས་བདུད་རྩིར་བསྐྱེད། ཨ་ཀཱ་རོས་དབུལ། སླར་ཡང་ཨོཾ་ཨཱཿཧཱུྃ་གིས་ཕུད་གཏོར་ལ། གཏོར་མ་འདི་གནས་བདག་གཞི་བདག་གཉུག་མར་གནས་པའི་ཚོགས་རྣམས་ལ་འབུལ་ལོ༑ ༑མཆོད་དོ།།འདྲཻན་ནོ། །སྦྱིན་ནོ། །གསོལ་ལོའི་རྗེས་སུ་བསྟན་པ་དར་སོགས་གོང་ལྟར་བརྗོད། ཡིག་བརྒྱས་ལྷག་ཆད་ཁ་བསྐང་། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱི་རྩལ་བ། །དེ་ཀུན་མགོན་པོས་བཟོད་པར་མཛོད། །ཅེས་པས་ནོངས་པ་བཤགས། སྔར་ལྟར་སྨོན་ལམ་གདབ་བོ།། བཞི་པ་ཁ་ཟས་ཀྱི་རྣལ་འབྱོར་ནི།
ཁ་ཟས་གཏོར་མ་ལྟར་བྱིན་གྱིས་རླབས་ལ། ཕུད་བླ་མ་དང་། ཡི་དམ་ཆོས་སྐྱོང་ལ་དབུལ། རང་ཧེ་རུ་ཀར་དྲན་པའི་ལག་པ་གཡས་དགང་གཟར་གཡོན་བླུགས་གཟར། ཁ་ཐབ་ཁུང་། ལྟེ་བ་ནས་འབར་བའི་གཏུམ་མོའི་མེས་ལུས་ཐམས་ཅད་གང་བའི་སྙིང་ཁར་བླ་མ་དང་། ཡི་དམ། ལྟེ་བར་ཆོས་སྐྱོང་དང་། འཇིག་རྟེན་པའི་ལྷ་བཟའ་བཏུང་བསྲེག་རྫས་སུ་མོས་ནས། ལྷ་མཆོད་པའི་བསམ་པས་མ་ཆགས་པར་ལོངས་སྤྱོད་དོ། །ལྷག་མ་ལ་འབར་བའི་ཕྱག་རྒྱས་ཆང་གི་ཁ་ཕྲུ་བཏབ་སྟེ། ཨོཾ་ཨུ་ཙིཥྟ་བ་ལིཾ་ཏ་བྷཀྵ་སི་སྭཱཧཱས་ལྷག་མ་ལ་དབང་བའི་འབྱུང་པོ་ལ་སྦྱིན། རྡོ་རྗེ་དྲིལ་བུ་འཛིན་པས་སྔར་བཞིན་རྡོ་རྗེའི་གླུ་དང་བཀྲ་ཤིས་ཀྱི་ཚིགས་བཅད་བརྗོད། རྡོ་རྗེ་ཐལ་མོ་སྙིང་ཁར་སྦྱར་ཏེ། བླ་མ་ཡི་དམ་སངས་རྒྱས་བྱང་ཆུབ་སེམས་དཔའི་ཚོགས་ཐམས་ཅད་བདག་ལ་དགོངས་སུ་གསོལ། དགེ་བ་འདི་ཡིས་མྱུར་དུ་བདག།ཀྱཻའི་རྡོ་རྗེ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཞེས་པའི་རྗེས་སུ་སྔར་གྱི་སྨོན་ལམ་བཏབ། དེ་ནས་མདུན་གྱི་ལྷ་ལ་ཕྱི་ནང་ཡིད་བྱུང་བསྟོད་པའི་མཆོད་པས་སྔར་བཞིན་མཆོད་ལ། སྔར་གྱི་བཟོད་གསོལ་གྱི་རྗེས་སུ། ཁྱེད་ཀྱི་སེམས་ཅན་གྱི་ཁམས་ལ་རྗེས་སུ་བརྩེ་བས་བཀའ་བསྩལ་ཞིང་དཀྱིལ་འཁོར་བྱིན་གྱིས་བརླབས་ཏེ། སེམས་ཅན་གྱི་དོན་མཛད་ན་སོ་སོའི་སྐྱེ་བོ་རྣལ་འབྱོར་ལ་དབང་མ་ཐོབ་པ་རྣམས་བརྗེད་ངས་པའམ། ཡོ་བྱད་མ་ཚང་བ་ལ་སོགས་པ་ཉེས་པ་གང་ཅུང་ཟད་བགྱིས་པ་དེ་དག་བཟོད་པར་མཛད་དུ་གསོལ། ཞེས་གསོལ་བ་བཏབ་ལ་རས་བྲིས་ཀྱི་དཀྱིལ་འཁོར་ཡོད་ན་ཇི་སྲིད་དུ་འབྱུང་བ་བཞིའི་གནོད་པས་མ་ཞིག་གི་བར་དུ་ཡེ་ཤེས་པ་རྣམས་འདི་ལ་བསྟན་པར་བཞུགས་ནས་སྦྱིན་པའི་བདག་པོས་ཐོག་དྲངས་པའི་སེམས་ཅན་ཐམས་ཅད་ལ་མཆོག་ཐུན་མོང་གི་དངོས་གྲུབ་མ་ལུས་པར་སྩལ་དུ་གསོལ། ཨོཾ་སུ་པྲ་ཏིཥྛ་བཛྲ་ཡ་སྭཱཧཱས་བརྟན་པར་བཞུག་ལ། རྟེན་མེད་པའམ་གཤེགས་གསོལ་དགོས་པ་ནི། ཨོཾ་ཁྱོད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ།།སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ།།ཨོཾ་བཛྲ་མུཿཞེས་པས་ཡེ་ཤེས་པ་དང་གཏོར་མགྲོན་རྣམས་ལ་དངོས་གྲུབ་བླང་ཞིང་གཤེགས་སུ་གསོལ་ལོ། །དམ་ཚིག་པ་བདག་ལ་བསྡུ། འདས་གཏོར་གཅིག་བར་ཆད་བསྲུང་བའི་དོན་དུ་བཞག་ལ། གཏོར་མ་གཞན་རོལ་མོ་དང་བཅས་པས་ས་གཙང་སར་ཁྱེར་བས། དཔལ་ལྡན་མགོན་པོ་མ་ཧཱ་ཀཱ་ལ་དང་། །དཔལ་ལྡན་ལྷ་མོ་མི་འཕམ་སྲིད་གསུམ་བདག །ལྕམ་དྲལ་ཁྱེད་ཀྱི་བཀའ་ལས་མི་འདའ་བའི། །དུར་ཁྲཽད་བདག་པོ་ཞིང་སྐྱོང་འཁོར་དང་བཅས། །སྣང་སྲིད་ལྷ་སྲིན་སྡེ་བརྒྱད་འཁོར་དང་བཅས། །དྲེགས་པ་ཕོ་རྒྱུད་མོ་རྒྱུད་འཁོར་དང་བཅས། །མཁའ་ལྡིང་བྱ་ཁྱི་ཅེ་སྤྱང་འཁོར་དང་བཅས། །པུ་ཏྲ་ལ་སོགས་ལས་མཁན་འཁོར་དང་བཅས།།འདིར་གཤེགས་ཀྱི་རྗེས་སུ། སྲིད་ཞིའི་དཔལ་འབྱོར་མ་ལུས་འབྱུང་བའི་གནས།།ཐུབ་པའི་བསྟན་པ་ཡུན་རིང་གནས་པ་དང་། །དེ་འཛིན་བྱེད་པའི་སྐྱེས་བུ་དམ་པ་ཀུན། །དཔལ་འབྱོར་གྱིས་རྒྱས་ཡུན་རིང་ཞབས་བརྟན་མཛོད། །བདག་ཅག་འཁོར་དང་བཅས་པ་ཐམས་ཅད་ལ། །ཚེ་རིང་ནད་མེད་ལོངས་སྤྱོད་ཕུན་སུམ་ཚོགས། །དོན་རྣམས་ཐམས་ཅད་ཡིད་བཞིན་འགྲུབ་པ་དང་༑ ༑འགྲོ་བའི་དོན་ལ་མཐུ་དང་ལྡན་པར་མཛོད། །ཅེས་པས་བཏབ་ཅིང་གཏང་ནང་དུ་འོངས་ཏེ་སྐྱེ་མཆེད་སྐུ་གསུང་ཐུགས་བྱིན་གྱིས་བརླབས་བསྲུང་། སྟོན་མཆོག་དམ་པ་ལྷ་མིས་མཆོད་འོས་པ། །སངས་རྒྱས་ཕྱག་འཚལ་དེང་འདིར་བདེ་ལེགས་ཤོག།སེམས་ཅན་གང་དག་འགྲོ་དང་མིའགྲོ་བའི། །དེ་དག་ཐམས་ཅད་དེང་འདིར་བདེ་ལེགས་ཤོག །ཞི་བ་ཆགས་བྲལ་ལྷ་མིས་མཆོད་འོས་པ། །ཆོས་ལ་ཕྱག་འཚལ་དེང་འདིར་བདེ་ལེགས་ཤོག །སེམས་ཅན་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག ཚོགས་ཀྱི་དམ་པ་ལྷ་མིས་མཆོད་འོས་པ། །དགེ་འདུན་ཕྱག་འཚལ་དེང་འདིར་བདེ་ལེགས་ཤོག སེམས་ཅན་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག །འབྱུང་པོ་གང་དག་འདིར་ནི་ལྷག་གྱུར་ཏེ། །སའམ་འོན་ཏེ་བར་སྣང་འཁོད་ཀྱང་རུང་། །སྐྱེ་རྒུ་རྣམས་ལ་རྟག་ཏུ་བྱམས་བྱེད་ཅིང་། །ཉིན་དང་མཚན་དུ་ཆོས་ལ་སྤྱོད་པར་ཤོག །གིས་བཀྲ་ཤིས་བརྗོད།  ལྔ་པ་ཉལ་བའི་རྣལ་འབྱོར་ནི། སྲོད་ཀྱི་བྱ་བ་རྣམས་ཚར་ནས་གཉིད་ལོག་པའི་ཚེ། རང་གཙོ་བོ་ལ་ཐིམ། ཐུགས་ཀའི་ཧཱུྃ་ལས་འོད་འཕྲོས་སྣོད་བཅུད་བསྲུང་འཁོར་ལ། དེ་གཞལ་ཡས་ཁང་དང་དེ་ལྷ་མོ་ལ། དེ་ཞལ་ལ་སྟེ། བེཏྟ་ལི་སྟེང་ཞལ་ལའོ། །ཡུམ་ཡབ་ལ། ཡབ་ཧཱུྃ་ལ་ཐིམ་སྟེ། མི་དམིགས་པའི་སྟོང་པའི་ངང་ལ་ཉལ་ལོ། ། དྲུག་པ་ལྡང་བའི་རྣལ་འབྱོར་ནི།
ཧཱུྃ་ཞེས་བརྗོད་པས་སྟོང་པ་ལས་ཀྱཻ་རྡོ་རྗེའི་སྐུར་བཞེངས་པའི་ཧཱུྃ་ལས་འོད་འཕྲོས་ལྷ་གཞས་ཡས་ཁང་སྣོད་བཅུད་རྣམས་དམིགས་ནས་རང་གཟུགས་སྐུ་སྣོད་བཅུད་ཕྲིན་ལས་འཇུག་པའི་ཡུལ་དུ་མོས་ལ་ལྡང་ངོ་། ། བདུན་པ་ཁྲུས་ཀྱི་རྣལ་འབྱོར་ནི།
དབང་བསྐུར་དང་འདྲ་བ་ལས་ཁྱད་པར་དབང་བསྐུར་བས་ཕྱི་ནང་གི་དྲི་མ་དག ལུས་སེམས་ཡེ་ཤེས་ཀྱི་བདུད་རྩིས་གང་བར་བསམ་སྟེ། ཡིག་བརྒྱ་བརྗོད་ཅིང་ཁྲུས་བྱ། དབང་གི་ལྷ་གཤེགས་སུ་གསོལ། བརྒྱད་པ་སྤྱོད་ལམ་གྱི་རྣལ་འབྱོར་ནི། མཉམ་གཞག་ལས་ལྡང་བའི་དུས་ཀུན་ཏུ་ལྷ་མོ་བརྒྱད་ཞལ། ཡབ་ཕྱག་གཉིས་པར་བསྡུས་ནས་གནས་གསུམ་ཡི་གེ་གསུམ་གྱི་བསྲུང་། སྐྱཻ་མཆེད་དྲུག་གཏི་མུག་རྡོ་རྗེ་མ་ལ་སོགས་པ་དྲུགགཟུགས་གཽ་རི་མ། སྒྲ་ཙཽ་རི་མ། དྲི་བཻཏྟ་ལི༑ རོ་གྷསྨ་རི། རེག་ས་སྤྱོད། ཆོས་ཀྱི་སྐྱེ་མཆེད་མཁའ་སྤྱོད། སྣང་བ་ལྷ། གྲགས་པ་སྔགས། སེམས་ཀྱི་འགྱུ་བ་ཏིང་ངེ་འཛིན་དུ་བསམས་ལ། ཟུང་འཇུག་གི་ངང་ལས་ལྷས་ལྷ་ལ་མཆོད་པའི་བསམ་པས་འདོད་ཡོན་ལ་མ་ཆགས་པར་ལོངས་སྤྱོད་ཅིང་། ཁ་ན་མ་ཐོ་བ་མེད་པའི་སྤྱོད་ལམ་རྣམ་བཞི་ཅི་བདེར་སྤྱོད། ཚུལ་འདི་ལྟ་བུ་དུས་རྟག་ཏུ་གནས་ན་ཐུན་མོང་མཆོག་གི་དངོས་གྲུབ་མྱུར་དུ་འགྲུབ་པར་འགྱུར་རོ། །ཚུལ་འདི་འགྲེལ་པ་དང་། སྒྲུབ་ཐབས་ཀྱི་རྒྱ་གཞུང་འགའ་རེ་དང་། མི་མཐུན་པ་ཡོད་ཀྱང་། རྗེ་བཙུན་གོང་མ་རྡོ་རྗེ་འཆང་དང་དབྱེར་མ་མཆིས་པ་དག་གི་བཞེད་པ་དང་ཕྱག་ལེན་ཇི་ལྟ་བ་བཞིན་ཡིན་པས། ཁུངས་བཙུན་པར་ཁོང་དུ་ཆུད་པར་བྱའོ་ཞེས་ཆོས་རྗེ་བླ་མ་དམ་པས་གསུངས་པ་འདི་དར་རྒྱས་ཤིན་ཏུ་ཆེ་བས་ཚིག་རིས་ཇི་བཞིན་བྲིས་ནས་མ་ཚང་པ་ངེས་པར་འགེངས་དགོས་པ་རེ་རེ་ཙམ་ཁ་བསྐང་ཞིང་། སྔོན་དུ་བླངས་དགོས་རྣམས་བླང་ཏེ་ལག་ཏུ་བླངས་བདེ་བར་བྱས་པ་ཙམ་མོ། །དཔལ་ལྡན་ཀྱཻ་རྡོ་རྗེ་ཡི།།མངོན་རྟོགས་ཡན་ལག་དྲུག་པའི་ཚུལ༑ ༑ངག་དོན་ཤིན་ཏུ་གསལ་བ་ནི། །དགེ་སློང་པྲཛྙ་རཏྣས་སྦྱར། །དགེ་བས་འགྲོ་ཀུན་ལམ་འདི་ཡིས། །སྲིད་ཞིའི་རྒུད་པ་ལས་གྲོལ་ནས། །ཧེ་རུ་ཀ་དཔལ་གོ་འཕངས་ཀྱི། །བདེ་བ་མཆོག་ལ་རོལ་གྱུར་ཅིག། །།མེས་པོའི་ཤུལ་བཞག་ལས། སྟག་ཚང་ལོ་ཙཱ་བ་ཤེས་རབ་རིན་ཆེན་གྱི་བཀའ་འབུམ། ཀྱཻ་རྡོར་སྒྲུབ་ཐབས།